Helga Ágústsdóttir menningar , - markaðs og ferðamálafulltrúi Dalabyggðar hefur beðið um lausn úr byggðaráði Dalabyggðar vegna annríkis . Sveitarstjórn Dalabyggðar hefur samþykkt beiðni hennar . Helga sagði í samtali við Skessuhorn að ár hvert væri kosið í byggðaráð og hún hefði ákveðið að vera ekki með þetta tímabil , sem gilti fram á mitt næsta ár . Það kæmi í ljós þá hvort hún gæfi kost á sér til áframhaldandi setu . „ Þessi ákvörðun mín er tilkomin vegna anna . Ég er nýlega tekin við nýju starfi hér og er einnig í meistaranámi . Það þarf að undirbúa sig vel undir hvern byggðaráðsfund og ég sé ekki fram á að hafa tíma til þess . Því er betra að hætta og koma ferskur inn á ný þegar þessi álagstími er genginn yfir . “ Samþykkt var í sveitarstjórn að Gunnólfur Lárusson kæmi inn sem aðalmaður fyrir Helgu Ágústsdóttur í byggðaráð og varamaður hans verði Jón Egill Jóhannsson oddviti sveitarstjórnar .